Shalom ja tere õhtust! Eetris on TV7 lisraeli Uudised Jeruusalemmast.
Põhiteemad -
Haruldases rünnakus tulistasid palestiina islamistid raketi
Põhja-Samaariast Kesk-Iisraeli.
Iisraeli peaminister lubab muuta võrrandit palestiinlaste terrori vastu
Juuda ja Samaaria piirkonnas.
IDF, ISA ja politsei tippjuhtide ühisavaldus
mõistab hukka Iisraeli terroriaktid palestiinlaste vastu.
Täna hommikul leidis aset haruldane juhtum,
kus palestiina islamistid tulistasid valimatult raketi
Jenini linna lähistelt Põhja-Samaariast naabruskonna Iisraeli asulate pihta.
Raketilasku kujutava video ilmumise järel sotsiaalmeedias
kinnitas Iisraeli Kaitsejõudude (IDF) pressiesindus rünnakut,
märkides samas, et see plahvatas Palestiina aladel.
Õnneks ei teatatud vigastustest IDF-i sõdurite seas
ja rakett polevat ohustanud piirkonna asulaid.
Samal ajal rõhutas IDF, et juhtumit uuritakse.
Hoolimata haruldasest raketirünnakust Põhja-Samaarias,
jätkab Iisrael survet Läänekalda terrorielementide vastu
Juudas ja Samaarias, ning näib laiendavat töömeetodeid
et tegeleda muutustega väljal. IDF, Iisraeli Julgeolekuagentuur ISA
ja piiripolitsei eriüksused tegid öösel ulatuslikke terrorismivastaseid reide,
mille käigus vahistati kümme kahtlustatavat terroriagenti.
Samal ajal rõhutas peaminister Benjamin Netanyahu Jeruusalemmas
iganädalasel kabinetiistungil,
et Iisraeli julgeolekuaparaat muudab vaenlaste suhtes pidevalt võrrandit.
Operatsioonis "Müüride Kaitsjad" muutsime võrrandit Hamasiga.
Viisime nad kümme aastat tagasi.
Hamas pole mitu aastat tulistanud
ühtegi raketti Gazast Iisraeli.
Operatsioonis "Kilp ja Nool" muutsime võrrandit Islamidžihaadiga,
suunates oma rünnakud nende juhtkonna vastu Gazas.
Eelmine nädal muutsime taas võrrandit,
seekord terroristide vastu Juuda ja Samaaria piirkonnas.
IDF ja julgeolekujõud kasutasid lennukit,
et rünnata otsustavalt terroriste Jeninis, ning see on märk tulevast.
Järgime jõulist poliitikat,
mis võimaldab IDF-l kasutada kõiki meie käsutuses olevaid vahendeid
Iisraeli kodanike julgeoleku kaitseks.
Toetan täielikult meie julgeolekujõude,
meie sõdureid, kes teevad suurepärast tööd.
Kriitika kõlades ja seoses välispoliitilise survega
Jeruusalemma asunduspoliitika suhtes aladel,
mida rahvusvaheline üldsus peab "okupeeritud palestiinlaste maadeks",
kasutas Netanyahu võimalust rõhutada,
et Palestiina terrorismile vastatakse Iisraeli juurte süvendamisega
oma esiisade kodumaal.
Olen aastaid öelnud, et õige vastus terrorismile on võidelda terroristidega
ja ajada samas oma juuri oma riigis sügavamale.
Oleme tõesti tabanud rekordilisel hulgal terroriste
ja edendame oma riigis ehitustegevust
vastavalt heakskiidetud ehitus- plaanidele. Rõhutan - heakskiidetud.
Viimane puudutas Iisraeli äärmusrühmitust,
kes on püstitanud omavoliliselt vaatlusposte Juudas, Samaarias
ja Jordani orus
ning on viimasel ajal tihendanud vägivallaakte nii Iisraeli vägede
kui ka süütute palestiina tsiviilelanike vastu.
Kutsed illegaalsele maaomastamisele ja illegaalsed maaomastusaktid
on minu jaoks vastuvõetamatud.
Need õõnestavad seaduslikkust Juuda ja Samaaria piirkonnas
ning peavad viivitamatult lõppema.
Me mitte ainult ei toeta seda tegevust,
vaid meie valitsus kasutab nende vastu jõulisi meetmeid.
Need üleskutsed ja teod ei tugevda asundustegevust,
vastupidi, need kahjustavad seda. Ütlen seda kui keegi,
kes kahekordistas asustust Juudas ja Samaarias,
hoolimata suurest ja enneolematust rahvusvahelisest survest
teostada evakueerimist, mida ma pole teinud ega tee.
Need üleskutsed kahjustavad Iisraeli riigi elutähtsaid huve
ja peavad viivitamatult lõppema.
Tasub märkida, et mainitud Iisraeli äärmusrühmitus
on viimastel nädalatel oluliselt suurendanud rünnakuid
palestiina tsiviilelanike vastu. Rünnakute arvu suurenemine
on eriti ilmne pärast palestiinlaste surmavat terrorirünnakut Eli lähedal,
kus tapeti neli iisraellast ja neli said vigastada.
Selle tulemusena on Jeruusalemma juhtide hulgas
kasvanud nende vägivallategude hukkamõistmine,
kus rõhutatakse ühiselt, et Iisrael on õigusriik.
Mõistan vägivalla hukka.
Oleme õigusriik ja igaüks, kes rikub seadust või tegutseb seaduse vastu,
peab selle eest maksma.
Ja tean kindlalt ning usaldan, et IDF teeb oma tööd.
On tähtis toonitada, et Iisraeli peamised julgeolekustruktuurid
on avalikult hoiatanud marginaalse Iisraeli äärmusrühmituse vastu,
väites, et selle rünnakud Palestiina tsiviilelanike vastu,
sealhulgas laupäeva hommikul,
kui nad sisenesid palestiinlaste külla Umm Safa ja süütasid maju,
sõidukeid ja muud vara, kujutavad endast "rahvuslikku terrorismi".
Lisaks tegid IDF peastaabiülem kindral Herzi Halevi,
ISA juht Ronen Bar
ja politseiülem komissar Ya'akov Shabtai ühisavalduse,
kus kolm tippjuhti väitsid, et hiljutine rünnakute kasv palestiinlaste vastu
on vastuolus "iga juudi eetiliste väärtustega"
ja kahjustab Iisraeli mitmel moel,
sh palestiinlaste terroritegude tihenemisega Iisraeli vastu.
On oluline rõhutada, et kui süveneb kaitseaparaadi mure
rünnakute kasvu pärast palestiinlaste vastu,
on nood radikaalsed Iisraeli rühmitused sama vägivaldsed
ka IDF ja piirivalvejõudude vastu,
kes tegutsevad Jeruusalemma suuniste järgi Juudas ja Samaarias.
Räägin komandöride ja sõduritega ning kuulen raporteid.
Nii olen kuuldu pärast väga mures.
On rünnakuid radikaalse rahvasektori poolt IDF komandöride vastu,
IDF sõdurite vastu. Need hõlmavad ka füüsilisi rünnakuid.
See on väga ohtlik ja murettekitav.
Edasi pöördun avalike teenistujate poole,
kes sihivad peastaabiülemat, ISA juhti ja politseiülemat,
ning ründavad lahinguväljal tegutsevaid IDF komandöre
diviisi- ja brigaadiülemaid. Ütlen teile, avalikud teenistujad,
sh parlamentäärid ja ministrid,
et kui soovite kedagi rünnata, rünnake mind. Olen kaitseminister.
Olen siin, et kaitsta IDF-i. Ärge puudutage IDF-i vägesid.
Nad esindavad kogu Iisraeli rahvast ja kaitsevad meid kõiki
ja peame laskma neil oma tööd teha.
Me ei aktsepteeri kahju IDF-ile, me ei aktsepteeri kahju IDF komandöridele
ja igaüks, kes seda teeb, võetakse kõige rangemal moel vastutusele.
On oluline selgitada, et radikaalsetel rühmitustel,
keda Iisraelis tuntakse üldiselt "mäetipu-noortena",
on teadaolevalt, kuigi praegu kaudselt, seosed
Iisraeli rahvusliku julgeoleku ministri Itamar Ben Gvir'i
ja rahandusminister Betzalel Smotrichiga,
ning ka teiste tippametnikega vastavatest parteidest.
Need seosed on ilmselt põhjustanud asjaosaliste Iisraeli ministrite
ja parlamendiliikmete hukkamõistu Iisraeli kaitseaparaadi vastu,
õhutades neid joonduma
Jeruusalemma parempoolse valitsusega.
Siiski mõistis peaminister Netanyahu need avaldused hukka,
rõhutades, et on kohatu rünnata neid, kes juhivad võitlust terrorismi vastu.
Samas vastas Washingtonis USA riikliku julgeolekunõukogu
strateegilise side koordinaator John Kirby küsimusele
vägivalla kasvu kohta Läänekaldal,
mis hõlmas ka eelmise kolmapäeva rünnakut palestiinlaste vastu,
kel on ka USA kodakondsus.
Oleme näinud raporteid ohu kohta USA kodanike suhtes
ja võimalikest ohvritest. Mõned neist on vägivalla ohvriks sattunud.
Peame sel teemal tihedat sidet Iisraeli valitsusega.
Mitu USA valitsusametnikku külastasid Läänekallast
ja kohtusid vägivallaohvritega kohas nimega Turmus Ayya,
loodan, et hääldan seda õigesti.
Konsulaartöötajad on palvete alusel osutanud abi USA kodanikele.
Oleme selleks jätkuvalt valmis.
Ütlen taas, ma ei tea mitmendat korda,
et mõistame hukka kõik vägivallaaktid.
Avaldame kindlasti kaastunnet asjaga seotud peredele.
Soovime kiiret paranemist vigastatutele,
kuid vägivald ei aita üldse pingeid leevendada.
Sellises olukorras on tõesti vajalik juhtimine mõlemalt poolt,
vägivalla peatamiseks, ja tõestamiseks,
et pingeid saab vähendada. See on asi, mida näha tahame.
USA riikliku julgeoleku nõunik Jake Sullivan vestles nädalavahetusel
telefonitsi oma Iisraeli kolleegi Tzachi Hanegbiga,
ja rõhutas esmalt oma valitsuse kindlat toetust Iisraeli julgeolekule
ning selle õigust kaitsta oma rahvast Hamasi, Palestiina Islamidžihaadi
ja teiste terrorirühmituste vastu.
Lisaks väljendas Sullivan ka Bideni valitsuse sügavat muret
hiljutiste äärmusasunike rünnakute suhtes palestiina tsiviilelanike vastu
ja nende vara hävitamise suhtes Läänekaldal.
Ta rõhutas vajadust võtta vastutusele selliste vägivallaaktide sooritajad.
Aitäh, et vaatasite TV7 Iisraeli Uudiseid!
Kui meie saated teid õnnistavad
ja soovite toetada TV7 Iisraeli büroo annetuspõhist tegevust,
kaaluge rahalist annetust.
Seda saab teha meie veebilehel www.tv7israelnews.com
Julgustan ka palvetama tagakiusatud vendade-õdede eest maailmas
ning paluma rahu ja päästet Jeruusalemmale ja Iisraelile.
Olen Jonathan Hessen. Õnnistatud nädalat! Homseni!
Tõlge: Monika Jaaguri